L-OECD twissi lill-Ministru tal-Finanzi dwar il-possibbiltà kbira li Malta tidħol fil-lista sewda li qed tħejji iżda l-Ministeru jiċħad Id-Direttur tas- Centre for Tax Policy and Administration tal-OECD, Pascal Saint-Amans bagħat ittra lill-Ministru tal-Finanzi Edward Scicluna biex jinfurmah dwar il-possibbiltà kbira li l-iskema ta' bejgħ ta' passaporti ta' Malta tkun inkluża f'lista sewda li qed tħejji l-OECD fuq pajjiżi li għandhom skemi dubjużi għaċ-ċittadinanza b'investiment. Fl-ittra tiegħu d-direttur sostna li fil-laqgħa preċedenti li kellhom flimkien is-sena l-oħra, hu kien diġà wera t-tħassib ċar li l-OECD għandha rigward din l-iskema. Il-korrispondenza bejn iż-żewġ naħat kienet żvelata illum fill-gazzetta, In-Nazzjon. Fl-ittra tiegħu lill-Ministru, id-direttur offra l-għajnuna tiegħu lill Scicluna sabiex jsiru l-emendi neċċesarji f'din l-iskema sabiex jiġu preventit l-użu ħażin ta' din l-iskema. Il-Ministeru jiċħad li kien hemm diskussjonijiet mal-OECD dwar l-IIP Intant, f'reazzjoni, il-Ministeru saħaq li "fl-ebda waħda mil-laqgħat li l-Ministru għall-Finanzi Edward Scicluna kellu ma’ uffiċjali tal-OECD, fejn kien ukoll preżenti d-Direttur responsabbli miċ-Ċentru tal-Politika tat-Taxxi u l-Amministrazzjoni tal-OECD, ma ġew diskussi materji li jirrigwardaw il- Common Reporting Standards (CSR) u lanqas il-programm tal-IIP ma kien diskuss f’dawn il-laqgħat." Il-Ministeru saħaq li mhux l-iskop tal-OECD li tagħti opinjoni dwar skemi ta’ residenza eżistenti li bosta pajjiżi jħaddnu, imma l-OECD qed tagħti linji gwidi biex skemi bħal dawn ikun żgurat li ma jintużawx bi skop abbużiv u jimxu skont il-kriterji tal- Common Reporting Standards. "L-ittra tal-OECD kienet biss stedina għall-pajjiżi biex jinvolvu ruħhom f’dan l-istudju," saħaq il-Ministeru. Insista li f'Marzu ta' din is-sena, bħala membru tal-ECOFIN, Malta qablet ma’ proposta biex tiġi emendata d-direttiva dwar koperazzjoni amministrattiva li titratta bdil ta’ informazzjoni mandatorja bejn intermedjarji. "Malta mhux biss se tkompli timplimenta u tonora l-obbligi tagħha fejn tidħol trasparenza iżda se tkompli tikkopera ma’ uffiċjali tal-OECD f’taħdidiet ta’ interess reċiproku," ittemm tgħid l-istqarrija.